b'\n_START_ARTICLE_\nLa Dogueria\n_START_SECTION_\nDescripci\xc3\xb3\n_START_PARAGRAPH_\nMasia cl\xc3\xa0ssica de planta rectangular (11 x 8 m), el cos original de la qual est\xc3\xa0 voltat, a les fa\xc3\xa7anes Est i Oest, per annexes posteriors. L\'edifici est\xc3\xa0 molt reformat. Consta de planta baixa i un pis. Est\xc3\xa0 cobert a dues vessants amb el carener paral\xc2\xb7lel a la fa\xc3\xa7ana situada a llevant, que possiblement en el seu origen no era la principal. La fa\xc3\xa7ana Sud presenta un porxo amb un pilar de carreus central i barana de fusta i dos cossos annexes laterals que sobresurten. Un \xc3\xa9s utilitzat com a galeria i presenta simetria a les obertures. La resta de fa\xc3\xa7anes no presenta simetria. Al porxo del primer pis hi ha un portal datat (1754). La fa\xc3\xa7ana principal actual presenta un portal d\'entrada al primer pis i s\'hi accedeix per una escala.\n_START_SECTION_\nHist\xc3\xb2ria\n_START_PARAGRAPH_\nMasia antiga documentada del segle XII. El nom de la masia podia venir de que hi hagu\xc3\xa9s existit una producci\xc3\xb3 de "dogues" (costellam) de les b\xc3\xb3tes i barrils._NEWLINE_Apareix en el "Nomenclator de la Provincia de Barcelona. Partido Judicial de Vich. 1860" com a casa de pag\xc3\xa8s.'